**1. Cura pro mortuis et sepultura apud Aegyptios[[1]](#footnote-1)**

Ars medica apud Aegyptios in hunc modum distributa est: singulorum morborum singuli sunt medici nec plura morborum genera unus idemque curat. Suntque apud illos alii oculorum medici, capitis alii, alii dentium et cetera.

Lamenta et sepulturae in hunc modum apud eos instituuntur. Quando in domo quidam homo moritur, omnes mulieres ex ea domo caput aut faciem luto oblinunt et relicto cadavere domi ipsae per urbem currunt gementes et cum his omnes propinquae. His factis cadaver ad condiendum efferunt.

Quidam autem homines artem condiendi mortuos exercent. Ubi illis cadaver allatum est, primum ferro incurvo per nares cerebrum extrahunt, deinde acuto lapide circa ilia cadaver incidunt et omnia viscera ex alvo promunt. Extractis visceribus corpus vino lavant iterumque tribus odoribus purgant. Deinde corpus myrrha aliisque odoribus ture excepto complent atque completum rursus consuunt. His ita factis cadaver per dies septuaginta condiunt, sed non diutius. Postea cadaver lavant et pannis involvunt. Tum propinqui arcam figurae hominis similem conficiunt et in hanc arcam corpus mortuum includunt et in sepulcrum ponunt.

Homines autem, sive Aegyptii sive peregrini, qui a crocodilo rapiuntur aut in flumine Nilo merguntur, magno honore afficiuntur. Cadaver enim inventum incolae quam maxima cura portant, ut in sepulcrum poni possit. Neque familiae nec amico hoc cadaver tangere licet, sed soli sacerdotes Nili mortuum sepeliunt.

Rhampsinitus, Aegyptiorum rex, vivus sub terram descendisse et apud inferos cum Cerere aleam lusisse dicitur. Postquam iterum inde reversus est, munus ab eadem dea retulisse dicitur, scilicet pallium aureum. Propter hoc Rhampsiniti iter ad inferos Aegyptii epulas agunt. Unus e sacerdotibus pallium induit et reliqui sacerdotes ei oculos tegunt eumque in viam ad Cereris templum ducunt. Tum ipsi retro discedunt, sed sacerdos, cui oculi obstricti sunt, a duobus lupis ad templum Cereris rursusque in eundem locum duci dicitur.

Primis omnium Aegyptiis anima hominis immortalis esse visa est. De anima autem haec dicunt: Intereunte corpore anima in animal, quod eodem tempore nascitur, intrat. Quando vero circuitum per omnia terrestria, marina et volucria animalia absolvit, tum rursus in hominis corpus, quod tunc nascitur, intrat. Circuitus autem ille tribus millibus annorum absolvitur.

**De Pamphila et asino[[2]](#footnote-2)**

Olim apud sagam quamdam, cui nomen erat Pamphila, manebam, quia cognoscere volebam, quid saga facere posset. Ancilla igitur me ad dominae suae cubiculum perduxit, ut per rimam ianuae spectarem. Saga in cubiculo erat. Primo omnia sua vestimenta exuit, deinde cistam parvam aperuit et unguentum extraxit, quo totum corpus suum oblinere incepit. Mox plumae in omnibus corporis membris sagae crescere incipiebant, nasus incurvus fiebat, ungues adunci. Pamphila bubo est facta atque e fenestra evolavit.

Eo viso ego ancillam oravi, ut aliquantulum huius unguenti mihi quoque daret. Itaque ancilla cubiculum intravit cistamque mihi dedit. Avide manus meas in cistam immersi et omnia corporis membra unguento oblevi. Nullae tamen crescebant plumae, sed capillus mihi in saetas est mutatus, cutis in corium durescebat, digiti concrescunt, manus et pedes fiunt ungulae, de corpore processit cauda. Faciem enormem, nares hiantes, labra pendula habui et me non avem, sed asinum esse percepi!

Cum autem ancilla me asinum esse factum vidit, faciem suam manibus percutere incepit et clamans: „O, me miserrimam,“ inquit, „occisa sum! Festinatio mea me fefellit cistarumque similitudo me decepit. Sed simplex est remedium. Oportet te rosam edere statimque in formam humanam redibis. Primo diluculo remedium tibi dabo.“

Equidem vero, quamquam asini formam gerebam, sensum tamen humanum retinui. Auxilium ancillae expectabam et in stabulo manebam, ubi equum meum aliumque asinum inveni. Media autem nocte latronum turba magno impetu stabulum invadit. Gladios et faces, quibus noctem illuminabant, omnes ferebant. Porta patefacta totas opes rapere inceperunt, sed omnes sarcinas portare non poterant. Diu deliberantes tandem unus latronum stabulum ingressus est et me et asinum et equum meum eduxit et gravioribus sarcinis oneravit. Postea latrones nos per avia montium abduxerunt.

Sed tandem auxilium mihi Iuppiter dedit. Nam dum oppidum quoddam praeterimus, hortulum quemdam aspexi, in quo rosae quaedam florebant. Ubi rosas vidi, omnia, quae improbissima illa ancilla mihi dixit, in memoriam revocavi. Itaque nullo vidente hortulum sine mora ingressus sum et rosas devoravi. Ecce, protinus iterum homo factus sum!

1. Podle: Bennet, George L.: *Easy Latin stories for beginners. With vocabulary and notes*. London 1892, s. 19–21. Zkráceno a upraveno. Úryvek popisuje posmrtné představy Egypťanů a jejich péči o mrtvé. Informace pocházejí od řeckého historika Hérodota.

Slovíčka neobvyklá nebo se specifickým významem: condio 4 – balzamovat, mumifikovat; arca, ae, f. – rakev, sarkofág; lupus, i, m. – šakal [↑](#footnote-ref-1)
2. Podle: Appleton, Reginald B.: *Fabulae virginibus puerisque aut narrandae aut recitandae*. London 1914, s. 18–34. Příběh sepsán na motivy Apuleiova románu Zlatý osel. Zkráceno a upraveno.

Slovíčka neobvyklá nebo se specifickým významem: corium, ii, n. – kůže (zvířat) [↑](#footnote-ref-2)